Żgħażugħ ta’ dsatax-il sena wettaq attakk fuq in-nies li kienu ġo sinagoga u li fih inqatlet mara, bi tlieta oħra jisfaw midruba. Is-sinagoga tinsab f’Poway, lejn it-Tramuntana minn San Diego, fl-Istat ta’ Kalifornja u l-pulizija, wara, arrestaw liż-żgħażugħ li jismu John Earnest u li hu magħruf għall-fehmiet anti-Semitiċi li jħadden. Ir-rapporti qalu li l-aggressur, li kien armat b’azzarin, daħal fis-sinagoga ta’ Chabad fejn in-nies kienu qed jiċċelebraw il-festa tal-Passover ( għal-Lhud) u fejn qabad jispara fuq min inzerta quddiemu. Il-Pulizija ma semmietx l-iskop wara l-attakk, iżda l-President tal-Istati Uniti, Donald Trump, issuġġerixxa li r-reat x’aktarx kien relatat ‘għal sentimenti ta’ mibgħeda kontra razza jew razez partikulari’. L-attakk seħħ eżattament sitt xhur wara l-isparatura ta’ Ottubru (2018) f’Pittsburgh  fejn kienu nqatlu 11-il persuna. Dan l-attakk partikulari kien l-agħar wieħed anti-semitiku fl-istorja moderna tal-Istati Uniti. L-aħħar rapporti qalu li l-investigaturi kienu qed jevalwaw l-attività ta’ Earnest fuq il-media soċjali u b’mod speċjali, ‘ittra miftuħa’ taż-żgħażugħ li kienet pubblikata online. L-ittra, li dehret fuq forum tal-Internet ftit sigħat qabel l-attakk u li ntbagħtet minn ‘John Earnest’, tgħid li l-awtur kien spirat mill-attakki qattiela tax-xahar li għadda fuq fuq iż-żewġ moskej fi Christchurch ( New Zealand) kif ukoll mill-isparatura tas-sena l-oħra f’Pittsburgh. Sar magħruf ukoll li Earnest kien taħt investigazzjoni b’konnessjoni ma’ nirien li kienu qabdu x-xahar li għadda ġo moskea. Wara li wettaq l-attakk fis-sinagoga,  Earnest ħarab minn fuq ix-xena b’karozza u fejn spara għal fuqu pulizija (li dak il-ħin ma kienx fuq xogħol) mingħajr ma laqtu. L-aggressur, wara, spiċċa arrestat minn pulizija ieħor u bħalissa qiegħed jgħin fl-istħarriġ tal-pulizija. L-aħħar rapporti qalu li l-midruba fl-attakk fuq is-sinagoga ta’Poway jinsabu f’kundizzjoni stabbli. Il-President Trump, waqt rally f’Wisconsin, ikkundanna bla riservi dan l-attakk anti-Semitiku u sostna li ‘l-poplu Amerikan qed jesprimi solidarjetà mal-vittmi u qrabathom’.